**Odporúčania pre rodiny mimo školy.**

Milí rodičia,

radi by sme aj v tomto náročnom období umožnili Vašim deťom čo možno najdlhšie plnohodnotné vzdelávanie v škole. Po lete sa vraciame z rôznych dovoleniek, rodinných stretnutí, boli by sme radi, ak by sme zostali čo najdlhšie zdraví. Preto chceme minimalizovať riziko aj touto formou.

Venujte prosím pozornosť týmto odporúčaniam. A prosíme, aby ste sa ich snažili dodržiavať.

**Oslavy, rodinné stretnutia**

Viaceré prípady šírenia COVID-19 boli potvrdené práve na oslavách, svadbách, diskotékach, večierkoch.

Veľké rodinné oslavy – prosím zvážte ich nevyhnutnosť v najbližších týždňoch - pokiaľ sa bude dať, prosíme organizujte ich v exteriéroch.

Detské oslavy sviatkov – organizujte ich v menšom rozsahu, v exteriéri.

Svadby – ak už je nevyhnutné sa ich zúčastniť, skúste sa menej zapájať do aktivít pri ktorých je zvýšené riziko nákazy.

**Víkendové pobyty**

Pokiaľ sa plánujete zúčastniť víkendovky s rodinami našich žiakov, prosíme aby ste dodržiavali nosenie rúšok v interiéri, nepodávanie si rúk, minimalizovali fyzické kontakty. Väčšinu času je ideálne tráviť vonku.

**Ochorenie**

Je veľmi dôležité, aby ste dieťa s respiračnými či inými ochoreniami, ktoré by mohli mať súvis s COVID-19 v žiadnom prípade neposielali do školy.

**Všeobecné pravidlá**

Dodržiavanie všeobecných pravidiel prosíme, aby ste nebrali na ľahkú váhu. Berte ohľad na to, že v našej škole budeme mať okolo 350 žiakov. Pokiaľ sa COVID-19 prostredníctvom kohokoľvek v škole objaví, určite to bude mať vplyv aj na ďalších žiakov a zamestnancov.

Veríme, že opatrenia zavedené v škole pomôžu minimalizovať riziko šírenia. Veľmi nám ale pomôže ak budete myslieť na Vaše dieťa a jeho spolužiakov už vopred dodržiavaním týchto odporúčaní. Ďakujeme.